Karlakór Reykjavíkur mun heimsækja Snæfellsnes og flytja aðventudagskrá sína í Stykkishólmskirkju laugardaginn 30. nóvember kl. 16.00 . Aðventutónleikar kórsins eru fyrir löngu orðinn fastur liður í tónlistarlífi höfuðborgarinnar fyrir jólin en það var árið 1993 sem kórinn hélt fyrst tónleika í Hallgrímskirkju og hafa þeir ávallt verið fjölsóttir og margir líta á þá sem ómissandi þátt í jólaföstunni . Einsöngvari á tónleikunum verður Sigrún Pálmadóttir sópransöngkona en hún lauk burtfararprófi frá Söngskólanum í Reykjavík árið 1999 og stundaði nám við óperudeild Tónlistarháskólans í Stuttgart frá 1999 - 2001 . Sigrún hefur komið fram á fjölmörgum tónleikum , bæði heima og erlendis auk þess sem hún hefur farið með fjölmörg hlutverk á óperusviðinu , þar á meðal Næturdrottninguna í Töfraflautu Mozarts . Með í för verða einnig fastagestir kórsins frá liðnum aðventutónleikunum ; orgelleikarinn Lenka Mátéova , trompetaleikararnir Eiríkur Örn Pálsson og Guðmundur Hafsteinsson auk pákuleikarans Eggerts Pálssonar . Stjórnandi Karlakórs Reykjavíkur er Hólmarinn Friðrik S. Kristinsson sem í ár fagnar 30 ára starfsafmæli með kórnum . Hann hóf störf sem raddþjálfari og aðstoðarstjórnandi árið 1989 og tók endanlega við tónsprotanum af Páli Pamplicher Pálssyni sem aðalstjórnandi kórsins árið 1991 . Það er við hæfi að Friðrik heimsæki æskuslóðirnar með kórinn sinn á þessum tímamótum . Karlakór Reykjavíkur hélt tónleika í Stykkishólmi árið 2008 til styrktar orgelsjóð Stykkishólmskirkju og í samsæti að þeim tónleikum loknum lofaði þáverandi formaður kórsins því að kórinn myndi halda aðventutónleika í kirkjunni þegar orgelið kæmi upp . Það er því kominn tími til að efna það loforð og hlakka kórmenn til heimsóknarinnar og reyna hljóm sinn við hið glæsilega hljóðfæri úr Klais orgelsmiðjunni , en þaðan kemur einmitt stóra orgelið í Hallgrímskirkju . Stykkishólmsbúar og Snæfellingar allir eru boðnir velkomnir á tónleikana .